Kovsie-student se liggaam gevindArgieffoto Die manstudent aan die Universiteit van die Vrystaat (UV) wat Vrydagaand verdwyn het nadat hy op pad kampus toe aangeval is, se liggaam is gevind. “Sy liggaam is Donderdagoggend in die Elandsrivier gevind,” het sers. Mmako Mophiring, ŉ polisiewoordvoerder, Vrydag gesê. “Voetgangers het sy liggaam in die rivier gesien en die polisie ontbied.” Mophiring het gesê dit wil voorkom of die student met ŉ stomp voorwerp oor die kop geslaan is. “Niemand is nog in verband met die voorval in hegtenis geneem nie. Die polisie ondersoek ŉ saak van moord,” het Mophiring gesê. Shezi (22), ŉ derdejaarstudent, en ŉ vriend is glo Vrydagaand omstreeks 20:30 deur ŉ groep van agt mans, wat met ysterstawe gewapen was, aangeval terwyl hulle na die Qwaqwa-kampus gestap het. Shezi en sy vriend het in verskillende rigtings gevlug, en dit was die laaste keer wat hy lewendig gesien is. Lees meer hier. Prof. Prakash Naidoo, kampushoof, het sy medelye namens die UV aan Shezi se vriende en familie betuig. Die kampus sal volgende week ŉ gedenkdiens vir hom hou. Sy begrafnisreëlings sal na verwagting tydens dié geleentheid bekend gemaak word.